  Майя Бывальцева Удмуртиысь тазалыкез утён удысын оптимизациез ортчытон калыклэн тазалыкезъя валтӥсь тодметъёсты ӧз уродмыты. Иворъёсъя «Удмуртия» агентстволы со сярысь вераз удыслэн кивалтӥсез Алексей Чуршин. Со улосвыл тӧролэн Александр Соловьёвлэн 26-тӥ оштолэзе Кун Кенешлэн сессияз лэсьтэм докладэз улсын косэмъёсыз пумысен чакланъёссэ шараяз. Министр пусйиз, 2016-тӥ арын тазалыкез утёнъя министерствоын калыклэсь тазалыксэ утён удысын кун пуктэтъёслэсь ӵектосъёссэс эскеронъя Координаци кенеш кылдытэмын вал шуыса. Тулыспалысен южтолэзь пумозь ужась группаослэн ыстэм муртъёссы оптимизаци ортчытыны чаклам вань эмъяськонниосы вуылӥзы. Соослэн йылпумъянъёссы ужанрадлыке ватсан-тупатонъёс пыртыны луонлык сётозы. Со сяна, воштӥськонъёсъя ужанрадлык Удмуртиысь Мерлыко палаталэн кенешоназ эскеремын вал. «Вераны кулэ, 2015-тӥ арын воштӥськонъёсты ортчонъя ужрадъёс калыклэн тазалыкезъя валтӥсь тодметъёсты ӧз уродмытэ. 2015-тӥ арлы йылпумъянъёсъя, элькунын улӥсьёслэн лыдзы вордскемъёс чотын тросгес луиз. Приволжск федерал округысь но Росси Федерациысь улосвылъёс пӧлын элькунамы тужгес ӧжыт улонысь кошкисьёс. Со сяна, 2015-тӥ арын кутэм ужрадъёс улсын элькунысь поликлиникаосы адямиос 15 миллионлэсь трос пол ветлӥзы, азьвыл арен ӵошатыса, со 88 сюрс вазиськонлы тросгес. Койкаосын фондэз люкылыса, сое уже пайдаёгес уже кутон радъямын. Озьы элькунысь стационаръёсын кылем ар ӵоже 5 сюрслэсь тросгес адями эмъямын, юрттэт басьтӥзы 339 сюрс висисьёс. Туннэ Удмуртиын улӥсьёс федерал центръёсын но элькунысь эмъюртъёсын вылӥ технологиосъя эмъюрттэт басьтыны быгато. Асьме эмъяськонниосын эмъюрттэт сётон кылем арын 1 но ӝыны поллы будӥз», — вераз Алексей Чуршин. Тодэ вайытом, 26-тӥ оштолэзе улосвыллэн тӧроез Александр Соловьёв «Удмурт Элькунысь Кивалтэтлэн 2015-тӥ арын ужамезлы йылпумъянъёс сярысь» докладаз тазалыкез утён удысын мынӥсь оптимизациез лэчыт ужпумен нимаз. «Валамон одӥгез: оптимизацилэн валтӥсь ужпумез луыны кулэ эмъюрттэт басьтыны луонлыкез но солэсь ӟечлыксэ будэтон. Соин ик оптимизациез малпаськыса нуоно, котькуд вамышез чаклано, калыкен кенешоно, интыосын эмъюрттэт сётонъя кылдэм сӧзнэтэз ӧвӧл куашкатоно. Озьы ик лыдэ басьтоно кылем арын сӥзьыл Росздравнадзорен ортчытэм эскеронъёслы йылпумъянъёсты. Тазалыкез утёнъя министерство, интыысь тӧрлык ёзэсъёс азьвыл янгышъёсты выльысь лэсьтыны кулэ ӧвӧл. Кивалтэт сое сак чакласа возёз», — пусйиз докладаз Александр Соловьёв. Тегъёс: Мерлык Тазалык Удмуртия АлексейЧуршин Тазалыкезутёнъяминистерство АлександрСоловьёв эмъяськонниос  